Babapoeier – toormiddel vir in en om die huis!Foto: pixabay.com Volgens die Facebook-blad, Huisvrou se kreatiwiteit, is babapoeier nie net vir babas nie, en kan vir ŉ verskeidenheid van dinge gebruik word. Laat weet gerus as jy een van dié gebruike al getoets het! • Koel lakens: Op warm somersnagte, sprinkel babapoeier oor die lakens om hulle heerlik koel te hou. Die poeier sal enige sweet absorbeer, wat vir ’n verfrissende nag se slaap sal sorg. • Vars lakens: Elke keer wanneer jy skoon lakens op jou bed sit, sprinkel babapoeier vir ’n heerlike vars reuk. • Krakende houtvloere: Strooi babapoeier op die houtvloere en vee dit dan met ’n besem in die nate in. • Absorbeer oliekolle op klere: Sprinkel babapoeier op die olie, en klad die kol uit. Herhaal totdat kol uit is, borsel elke keer oortollige babapoeier af. • Voorkom geel vlekke aan onderarmholtes van wit hemde: Nadat jy ’n nuwe hemp gekoop het, sprinkel babapoeier op hemp se onderarmdele en stryk dit met ’n strykyster in die hemp in. Dit sal voorkom dat olie en sweet in die materiaal intrek en dit geel vlek. • Vars matte: Sprinkel babapoeier op jou matte voordat jy dit stofsuig. Dit sal die matte heerlik vars laat ruik. • Bedompige skoene: Wanneer jou skoene nie op hul beste ruik nie, gooi babapoeier mildelik in die binnekant, laat oornag staan en skud die volgende oggend die poeier uit. • Rubberhandskoene: Gooi babapoeier in om dit maklik aan en uit te trek. • Geknoopte ketting, skoenlus of tou: Sprinkel babapoeier op die knoop en dit sal maklik loskom. • Sykouse aantrek: Sprinkel ’n bietjie babapoeier oor jou bene om die aantrek van sykouse te vergemaklik. • Speelkaarte: Voorkom dat ’n pak speelkaarte aan mekaar kleef. Gooi kaarte in ’n plastieksakkie, gooi babapoeier by en skud goed. Stof die oortollige poeier af, en jou kaarte sal so goed soos nuut wees. • Ou boeke: Verfris ou boeke wat jy by ’n uitverkoping opgeraap het, deur babapoeier tussen die blaaie te sprinkel. Laat staan die boeke so ’n dag of twee en skud dan die poeier uit. Die poeier absorbeer enige vogtigheid en raak ontslae van muwwe reuke.